Добрина Баракова
След Багряна

chitanka.info

За сивоокия не ме придумвай —

очите черни теглят ме на повода си!

Очите черни с тънкото юларче

към светли бездни бързо ме отвеждат.

Очите черни нищо не разпитват,

очите черни нищо не разказват,

очите черни хващат ме и водят,

и водят, мамо, нищо не продумват.

За сивоокия не ме придумвай,

за сивоокия не ме наричай,

очите черни бързо ме отвеждат —

за прошка време даже не остана!

За сивоокия ни дума вече,

очите черни бързо ме отвеждат

и хваната за тънкото юларче,

не питам, мамо, даже не поглеждам

къде да стъпя, откъде да мина,

и стъпвам

стъпвам,

стъпвам

по небето.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.